पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर। यूनाइटेड नेशन्स एनवायरमेंट प्रोग्राम ने पर्यावरण दिवस पर थीम रखी है- थिंक, ईट, सेव। यानी सोचें, खाएं, बचाएं। भास्कर ने शहर में पड़ताल की तो सामने आया कि हम अनजाने में ही खाना बर्बादी के पाप में भागीदार बनते हैं। शादी समारोहों, पार्टियों, धार्मिक आयोजनों पर 15 से 20 फीसदी तक खाना फेंक दिया जाता है। इसे जरूरतमंदों तक पहुंचाकर शहर के 20-25 हजार लोगों का पेट भर सकते हैं। 13 मई और 18 मई के बड़े सावे पर खूब शादियां हुईं। आयोजकों ने मिठाई-नमकीन छोड़ बाकी भोजन फेंकने की तैयारी कर ली थी। तभी, सामाजिक संस्था अन्नक्षेत्र के सदस्य पहुंचे और बचा हुआ खाना औरों के लिए मांगा। दोनों दिन शादियों से करीब 2-3 हजार किलो भोजन इकट्ठा हुआ, जो हजारों जरूरतमंदों के काम आया।
हर साल 10 हजार शादियों का खाना बर्बाद होता है :
राजस्थान प्रदेश टैंट डीलर समिति के प्रदेश अध्यक्ष रवि जिंदल के मुताबिक शहर में सालभर में 50 से 60 सावों में करीब 40 हजार शादियां होती हैं। हर शादी में 15 से 20 प्रतिशत खाना बचता है, जिसका उपयोग नहीं हो पाता। इसमें सब्जियां, पुलाव, फ्रूट्स आइटम, पूरी, चपातियां, दही बड़े, टिकिया, छोले आदि मुख्य हैं। यह खाना 5000 से ज्यादा शादियों में बनने जितना है, जो कि बर्बाद चला जाता है।
कहां, क्यूं होती है बर्बादी :
भोजन की सर्वाधिक बर्बादी बड़े सावे, धार्मिक आयोजन, भंडारे आदि पर होती है। तब, जबकि मेजबान के अनुमान मुताबिक लोग कार्यक्रम में नहीं आते या भोजन नहीं लेते। जयपुर कैटरिंग डीलर समिति के सेक्रेट्री सुनील सौंखिया के मुताबिक घर से बाहर होने वाले आयोजनों के लिए विवाह स्थल आदि जगहें एक दिन के लिए बुक हो पाती हैं। आयोजन खत्म होने के बाद देर रात जगह खाली करनी होती है। ऐसे में बचा खाना ले जाने की फुर्सत नहीं रहती।
हमारा स्टेटस सिंबल भी खाने की बर्बादी का बड़ा कारण
फेडरेशन ऑफ टूरिस्ट गाइड इंडिया के नेशनल प्रेसिडेंट दौलत सिंह के मुताबिक दिल्ली में होटल-रेस्टोरेंट में ऑर्डर दिए खाने के बाद बचे हुए खाने को पैक कर ले जाने की सुविधा है। शहर में भी कुछ जगह ऐसा होता है, लेकिन यह लागू होना चाहिए। लोग खुद ही इस बचे हुए खाने को लेकर घर जाएं, ताकि खाना बर्बाद नहीं हो, लेकिन उनका स्टेटस उन्हें इसकी इजाजत नहीं देता और काफी खाना बर्बाद होता है।
शहर के समारोहों से बचे हुए खाने को इकट्ठा कर लोगों में वितरित करने वाली अन्नक्षेत्र संस्था की वरिष्ठ कार्यक्रम प्रबंधक डॉ. अंबिका नाग के मुताबिक रेस्टोरेंट, ढाबों में लगभग 10 प्रतिशत भोजन व्यर्थ फेंक दिया जाता है। यह भोजन की ही बर्बादी नहीं, बल्कि उन संसाधनों की भी बर्बादी है जो कृषि उत्पादन, भंडारण, परिवहन और उसको पकाने के काम आते हैं। जैसे बीज, उर्वरक, श्रम, समय, पानी और उर्जा आदि। उनकी संस्था के हैल्पलाइन नंबर 0141-3221267 पर फोन करके बचा हुआ खाना दिया जा सकता है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn